
Ikke la dere lure. Tenk sjøl!


Preludium

Drammen, oktober 2018

Det var nå det måtte skje. Han hadde regna på det, vurdert ulike alternativer. Svaret ga seg sjøl. Timinga var perfekt. Han så seg rundt i det lille, trange rommet en siste gang.

Den smale senga, stramt oppredd, uten en rynke i lakenet. Den vesle vasken i hjørnet var tørka av så den skinte. Pulten, helt strøken, bare et nytestament lå sirlig plassert øverst i høyre hjørne. Klesskapet var tømt. Korset på veggen, med en såret, utstrakt frelser, sendte ham et sørgmodig blikk til avskjed. Han skutta seg og slengte den beskjedne sekken over skuldra. Den kjentes ekstra tung med vekta av det som ikke var hans, men som han likevel mente å ha krav på. Ellers var hans jordiske gods begrensa. Den smale sti hadde ikke kasta mye av seg. Ikke for ham. Ikke før nå. Ute i gangen kunne han høre tonene fra den store fabrikkhallen.

«Stille og inderlig Jesus deg kaller, kaller på deg og på meg.»

Lovsangsteamet var godt i gang med oppvarminga til kveldens stormøte. Det var like før. De sang i nøye innstudert flerstemmighet.

Tonene fra piano, bass, et forsiktig vispende slagverk, en kassegitar og en saksofon smøg seg rundt vokalistene.

Han så for seg hvordan det ble jobba inne i salen. Bjørn ved miksepulten. Hendene hans dansa over spaker og knotter som om han var en konsertpianist. Lysmester Pål i dyp konsentrasjon der han planla magien før kveldens show. For det var mest av alt det dette var. En forestilling der nødvendigvis ikke Vårherre var hovedpersonen.

Samstemtheten til tross, han klarte å skille sangerne fra hverandre. Vigdis med den klareste sopranen lå øverst og lagde en liten diskant. I bunnen lå Kjersti med sin rike, honningmyke alt. Og i midten førte Rita og Randi melodien slik de alltid gjorde. Når sangen var over, ville de dele dype, personlige erfaringer med forsamlinga. Eller smile innstudert når kollekten ble samla inn. Hvem kunne si nei til langhåra, lett sminka korister i tettsittende kjoler med himmelsk utstråling og uuttalte løfter om mer enn bare framtidig salighet?

«Kom hjem, kom hjeeeem, ømt og alvorlig nå Jesus deg kaller. Kaller på deg og på meg.»

Han kjente kloa i mellomgulvet da saksofonen dro i gang det mollstemte mellomspillet. Måtte støtte seg litt til dørkarmen. Så tok han tak i klinka, pressa den lydløst ned, smatt ut i baktrappa og fant veien ned og ut mot elva.

 

Det isnende draget fra den kølsvarte vannflata beit ham i kinna. Lufta her hadde en egen råhet. Særlig nå på seinhøsten med frostnetter som fikk dampen fra elva til å legge rimskjegg på bruer og busker, rekkverk og rundkjøringer.

Sangen kunne fortsatt høres.

«Hvorfor da vente når Jesus nå beder? Beder for deg og for meg.»

Han ble stående et stjålent øyeblikk og betrakte den gamle, digre fabrikkbygningen. Et mausoleum over tidligere tider. Byen her var bygd på treverk, papir og cellulose. Men denne kolossen var unntaket fra regelen. Transformatorproduksjon. Over tusen ansatte på det meste. Til slutt kjøpt opp av internasjonal storkapital, stykka opp, solgt ut og forlatt. Før Herrens tjenerinne rykka inn med sine tropper og gjorde eiendommen om til hovedkvarter for «Verdensvisjonen». Menigheten samla ikke bare et tusentalls sjeler til bønn og lovsang flere ganger i uka. Den var også landets største produsent av kristen-tv og sendte det glade budskap på satellitt, 24/7 non stop, året gjennom.

Han satte opp farta. Måtte utnytte akkurat dette øyeblikket da alles oppmerksomhet var retta mot kveldens begivenhet. Mot henne.

Han så seg raskt over skuldra. Ingen hadde sett den svikefulle retretten hans. Den fortapte sønn kunne forlate sitt åndelige hjem uten tilskuere.

I over ti år hadde han vært her. Hadde fulgt kallet, som det heter. Fra den vesle hjembyen sin og hit. Han hadde stilt seg selv og evnene sine til disposisjon. For hva? Eller hvem? Saken, hadde han trodd. Selve meningen med livet.

Han hadde gått gradene, var blitt en nøkkelperson. Den som visste det meste om organisasjonen og dens eneveldige leder. De nøye tilrettelagte pengestrømmene.

Nå var det bare én ting som gjaldt. Å komme seg bort mens det fortsatt var tid. Mens forsikringen hans ennå kunne brukes til noe.

 

Han løfta blikket og så på den underlige byen som blinka mot ham. En hybrid av gammelt og nytt. Akkurat her, hvor elva møtte fjorden, var den på sitt merkeligste.

Først den usigelig stygge bilhavna. Deretter den monumentale kornsiloen til Felleskjøpet. Bak der igjen de langhalsede, uvirksomme kranene som strakte seg opp fra kaiene og så ut som de strevde med å hindre det lave skydekket i å sige helt ned over byen. Til slutt bruene. Som førte over til solsida. Der de framoverlente leilighetskompleksene med sine balkonger i børsta stål og frosta glass brisket seg. Den nye tid. Byens iherdige forsøk på å riste av seg gamle synder. Han visste en del om akkurat det.

 

Han fant gangveien gjennom Fjordparken. Satte opp farta. Det var ingen som fulgte ham.

Han økte skrittlengden. Skoa knaste mot hardfrossen grus og småstein. Han kunne ane de fjerne lysene fra jernbanestasjonen. Det var bare å komme seg på flytoget, og så var det takk og farvel. Forresten. Ikke så mye takk, bare farvel.

Han nærma seg den vesle øya med de to små gangbruene, helt i ytterkanten av Fjordparken. Det var da han hørte dem. Skrittene. Lette, raske fottrinn.

Han turte ikke snu seg etter lyden, bare satte opp farta enda mer.

Hvis han bare kom seg bort til brua, til lyset, ville han være trygg. Det var jo det alt handla om. Å være i lyset.

Skrittene var nærmere nå. Hvor langt unna var de? To meter? Én? Så merka han pusten i nakken. Underlig uanstrengt. Personen bak prøvde aldri å passere ham. Skrittene lå der bare som en knasende trussel, pirka ham i ryggraden, helt til de kom dit hvor gangveien var ekstra mørk og skyggefull.

Det var da det skjedde.

Det var ingen som sa noe. Bare lydløse, målrettede bevegelser. Armer som løfta seg, hender som greip tak i sekken hans, og deretter la seg om skuldrene og nakken. Brøt ham ned.

Han gjorde ikke motstand. Det var uansett ikke noe poeng. Han hadde aldri vært særlig sterk i kroppen. Det var hjernen som var hans beste våpen, men det hjalp lite nå.

Hadde han virkelig trodd det var mulig å slippe unna? At de ville la ham forsvinne, med all den kunnskapen og informasjonen han satt på?

Det var vel bare sånn det var, tenkte han resignert. Omtrent som å spille kasino. Du kan saktens få en liten gevinst eller to. Men du kan aldri vinne over systemet, over huset.

Han fikk vridd hodet såpass at han skimtet hvem det var. Hjertet sank enda dypere i ham. Først litt forvirra, men kanskje mest overraska. Og så. I et siste forklarelsens øyeblikk skjønte han sammenhengen.

Hendene klemte og klemte. Tilførselen av den iskalde, livgivende høstlufta ble tynnere og tynnere. Før alt ble svart, ante han noen fjerne toner i høstnatta. Eller var det noe han bare innbilte seg?

 

«Kom hjem, kom hjem, kom alle trette, kom hjem, kom hjem.»


Kapittel 1

Vibreringen fra mobiltelefonen starta på det mest håpløse tidspunktet. Tor Kjetil Reierson befant seg i det gylne øyeblikket der søvnen endelig var i ferd med å få overtaket og kroppen hadde kobla helt ut. Myk slumring, på grensa til bevisstløshet.

Egentlig burde han ha slått av hele greia, latt verden seile sin egen bedritne sjø og gitt blanke.

Men han klarte det aldri. Nå ville det bli umulig å sovne igjen.

Han strakte handa ut etter telefonen og myste mot skjermen. Vakta. Typisk nok.

– Hva er vitsen med å vekke meg en sein søndag kveld?

– Det er vel strengt tatt tidlig natt til mandag.

– Desto verre.

– Det var bare deg å ringe til. Fulgte boka og prøvde Tønsberg først. Men de hadde ikke noen.

– Ok. Hva skjer?

– Et lik.

– Det har dukka opp en død person?

– Ja, og det ser ikke så bra ut.

– Og det betyr at …?

– Det ser i alle fall mistenkelig ut. Og da tenkte vi det var best å ringe til deg, du tar i alle fall telefonen.

Han satt på sengekanten nå. Strakte seg etter klesbunken som lå på en stol.

– Hvor?

– Tre hundre meter fra enden av Holmenbrua, akkurat der Fjordparken begynner.

– Har dere sperra av?

– Ja, det er en patrulje der.

– Én patrulje?

– Ja, det var det vi hadde.

– Få sendt ut en til. Og sørg for å sperre av et enda større område.

– Hva mener du?

– Dere er altfor beskjedne. Utvid. Sperr av mer og få ut Gabrielsen.

– Men …

– Få ut Gabrielsen. Si at det er jeg som har sagt det.

– Så da kommer du?

– Høres det ikke sånn ut?

 

Tor Kjetil Reierson tenkte seg kjapt om. Så åpna han kommodeskuffen og trakk fram et sett ullundertøy. Han stavra hutrende ut i stua for å kle på seg.

Selv om den indre politiklokka tikka for harde livet, gjorde han som alltid, tok seg tid til et lite stopp ved det store stuevinduet for å dra inn utsikten.

Akkurat nå lå byen bada i disen fra elva. Tusenvis av lys fra bruer, gater og hus ble splintra mot det hvite sløret som drev langsomt, nesten ubevegelig langs de mørke breddene.

Hans by. Hans elv. Hans bruer.

Han lot blikket henge noen sekunder ved gjenskinnet av seg sjøl i stuevinduet. Var ikke sikker på om han likte det synet like godt.

Hel ved?

Neppe.

For mye svik. For lite ryggrad.

Han snudde seg raskt, dro på seg klærne og forsvant ut i høstkulda.


Kapittel 2

Snaut tretti minutter etter at Tor Kjetil Reierson ble vekket, ringte en mobiltelefon bare noen gater unna. Lenge og insisterende.

Til slutt skjedde det noe under dyna som hadde fungert som lydisolasjon. Ingeborg Nergård stakk ut en arm, deretter et forvirra hode, og famla seg fram til den hissige mobilen på nattbordet.

– Hva i huleste er det som skjer, mumla hun.

– Sorry sjef, men jeg tror du må komme.

– Folkestad …?

– Jepp, sjef.

– Slutt med det derre sjefsgreiene. Hvorfor må du være så irriterende frisk og opplagt? Klokka er …

Hun myste mot telefonen.

– Men i helv… Den er ett på natta. Dette bør være godt over snittet viktig. Enda bra at …

– At du ikke har dattera di denne uka, ja. Regna med at du ville være litt mer fleksibel. Dessuten har du gitt beskjed om at du skal inn i alle svære saker helt fra begynnelsen av.

– Ja, jo. Hvor svært snakker vi her?

Ingeborg satt oppreist i senga nå, halvt våken, halvt bedøvd. Gradvis mer av det første.

– Drap tipper jeg. Stygg sak.

– Og det veit du allerede?

– Hørte en av betjentene si at Reierson var underveis. Da pleier det ikke være et vanlig hjerteattakk det er snakk om. Kommer du?

– Hvor?

– Brakerøya. Begynnelsen av Fjordparken. Bare parker på Shell og følg gangstien langs elva mot det gamle Osram-bygget. Jeg har brukbare bilder allerede.

 

Ingeborg Nergård skalv i det kalde draget fra vinduet, kledde på seg med stive bevegelser. Hun kjente gårsdagens løpetur rundt Nordbykollen i kroppen, en uvelkommen påminnelse om de harde 30-åra. Ingenting kom av seg sjøl lenger.

Kombinert med et ganske flokete privatliv og jobben som nyhetsredaktør, var tilværelsen hennes egentlig ikke så mye å skryte av. Men når sjeffotograf Folkestad ringte, var det bare å pelle seg ut. Han hadde fingeren like stødig på byens puls som på utløseren på de mange Nikon-kameraene han drassa med seg til enhver tid.

Hun sendte et oppgitt blikk mot den tomme, veloppredde delen av dobbeltsenga. Dyna til Imran lå der fortsatt.

Hun hadde heldigvis satt bilen i den vindskeive carporten, ellers hadde det blitt en runde med isskraping. Vinterdekka var på, behørig fiksa av ingen andre enn henne sjøl. Hun trilla sakte ut av rekkehusområdet, passerte snuplassen for bussen, tok til høyre ned Auens vei og fant Havnegata. Hun kunne kjørt Gamle Kongevei, men likte dette strøket bedre. Kjente historien, hadde sansen for den tette trehusbebyggelsen i Seilmakergata og Skippergata.

Tangen, tenkte Ingeborg. Er det her jeg skal bli resten av livet?

 

Hun tok med seg to begre med kølsvart kaffe fra Shell. Både hun og Folkestad trengte noe mot kulda og søvnmangelen.

Han nikka takknemlig til henne da hun kom bort til sperrebåndene.

– Bli med hitover.

Hun fulgte etter, retning Lierstranda.

– Først hadde de sperra av et lite område, forklarte fotografen. – Det var da jeg fikk de beste bildene. Men så begynte de plutselig å utvide åstedet. Se, nå har de dratt opp sperringer langsetter turstien også. Og jeg trur jeg skjønner hvorfor.

– Jaha?

– Se der borte, pekte han mot to hvitkledde skikkelser.

– Reierson?

– Joa, men sjekk han andre.

– Ukjent.

– Gabrielsen. En av de virkelig rutinerte åstedsfolka. Jævla pedantisk. Sannsynligvis den beste dem har. Blei tilbudt sjefsjobb i Tønsberg. Nekta. De to gamlekara der sammen … Da er det noe seriøs jævelskap på gang. Nå skal dem finkjemme hele området for spor.

– Hmm. Tror du det er mulig å få noe ut av dem?

– Neppe. Men vi kan jo prøve.

 

De snirkla seg tilbake langs sperrebåndene. Folkestad nikka gammelkjent til en av betjentene som sto og hutra i det svake skinnet fra den opplyste rundkjøringa. Ingen andre pressefolk i sikte. Konkurransen i byen var liten. Blålysjegerne i gratistjenesten «Lokal24» var overraskende nok også fraværende. NRK kom ikke til å våkne før om flere timer og hadde dessuten dårlig luktesans når det gjaldt blodspor. Det eneste du kunne forvente fra den kanten, var høytlesning fra avisene. Men snart ville nok Oslo-tabloidene være på plass. Så det var om å gjøre å få publisert noe raskt.

– Kan’ke du høre med Reierson om han har et minutt?

Folkestad henvendte seg til betjenten som sto der med ei snusfylt overleppe.

– Tviler jeg på.

– Viktig at politiet informerer lokalsamfunnet. Ellers blir det bare spekulasjoner, ikke sant? Hør me’n, da.

– Ålreit.

Betjenten snudde seg, spytta svart i rimfrosten og gikk langsomt mot politiets oppspente åstedstelt. De så at han pirka etterforskeren på skuldra, sa et par ord og pekte i deres retning. Til deres overraskelse nikka Reierson, dro av seg et par lyseblå plasthansker og slo følge med betjenten tilbake.

– Jaha, Folkestad. Så møtes vi igjen.

– Sånn er’e og sånn blir’e, gliste fotografen. – Har du noe til oss?

Etterforskeren så på dem med et skeivt smil over den sterile overtrekksdressen.

– Først må jeg få vite hvem «oss» er, sa Reierson, og så rett på Ingeborg.

– Åh, hei. Ingeborg Nergård, sa hun, og rakte fram handa.

– Jasså. Nergård … Reierson betrakta henne med etterforskerblikket sitt. – Og du er her i egenskap av?

Ingeborg så raskt på sjeffotograf Folkestad som humra fornøyd over utviklinga.

– Vel, eh. Egentlig er jeg vel såkalt nyhetsredaktør i lokalavisa. Men ….

– Ja, du har vel noe å slekte på, tenker jeg, avbrøt Reierson. – Hvordan går det med Bjørnar?

– Du kjenner pappa?

– Som du ser. Jeg er gammel nok til å være faren din, faktisk samme årgang, men motsatt bandylag. Så, ja.

Han tok en liten pause, før han la til:

– Og når jeg hører navnet ditt, veit jeg for så vidt hvem du er også.

Ingeborg sukka. Det var vel ikke til å unngå. Flere av de siste sakene hennes i Dagens Økonomi var høyt profilerte og involverte både faren og hjembyen. Nå hadde hun tatt en pause fra gravejournalistikken og pendlinga til Oslo. Den rosa avisa hadde gitt henne en usedvanlig raus permisjon. Ingeborg var nyhetsredaktør på egen hjemmebane på ubestemt tid og veldig usikker på om hun hadde valgt riktig. Planen var at de nære relasjonene, som det så fint het, skulle bli bedre av den nye hverdagen hennes. Det hadde gått rett i dass.

– Pappa er fortsatt i Frankrike. Jobber derfra, sa hun kort.

– Mm. Mens du må nøye deg med Folkestad. Etterforskeren gliste. – Ok, jeg kan ikke gi dere så mye. Men dere kan få noe før vi går ut på Twitter.

Ingeborg nikka, fant fram mobilen og satte den i opptak.

– Rett før klokka 23 søndag kveld fikk vi melding om funn av en død person her.

Reierson nikka mot de to små gangbruene som gikk ut til ei lita øy i Drammenselva.

– Det var en jogger som tilfeldigvis … eh … måtte late vannet, da han snubla over vedkommende. En patrulje var på stedet litt seinere. Den avdøde er ikke identifisert, men det dreier seg om en mann pluss minus førti år. Vi etterforsker saken som et mistenkelig dødsfall, men er helt i startfasen, naturlig nok.

Ingeborg nikka, tenkte seg om et lite øyeblikk.

– Er vedkommende av norsk opprinnelse?

Reierson så kvast på henne. Spørsmålet var berettiget. De befant seg tross alt i landets nest største innvandrerby. Hver tredje innbygger hadde ikke-norsk etnisk bakgrunn.

– Det er det for tidlig å si noe om.

– Han er hvit, altså?

– Skarping, du. Men, ja. Han ser ut til å ha vesteuropeisk opprinnelse, uten at vi kan fastslå det hundre prosent.

– Er det aktuelt med obduksjon?

– Foreløpig vil vi ikke flytte på avdøde. Men vi har allerede besluttet obduksjon, ja.

– Det betyr at dere har noe å gå etter her på åstedet?

– Jeg tenker vi sier det er greit nå.

Etterforskeren så på henne med et uttrykk som ikke levna noen tvil om at nå var det nok.

– Vi får heller snakkes seinere, sa han, og snudde seg så brått at det knaste i grusen.

 

– Å, faen. Det der var ikke dårlig, mumla Folkestad, mens han lot et nyinnkjøpt Nikon Z7 gjøre sin stille, speilløse jobb idet Reierson gikk tilbake til teltet sitt.

– Lenge siden han der har vært såpass taletrengt. Snakkes seinere, liksom. Den har jeg ikke hørt før.

Ingeborg var allerede fordypa i mobilen. Hun hadde logga seg på avisas publiseringsprogram. Selve saken var unnagjort på et par minutter, og hun avslutta med å snekre sammen en forsidetittel i rasende fart:

«Jogger måtte tisse, fant død mann ved Fjordparken.»

Folkestad titta over skuldra hennes.

– Fresk nok, den der, sa han anerkjennende. – Legg den i svart øverst på fronten, med en blinkende rød ball. Bildene ligger inne allerede, det er bare å velge og vrake.

Hun brukte ikke lang tid, mobiltelefonen var som en forlenga del av kroppen hennes.

– Publisert, sa Ingeborg samtidig som hun sjekka VG og Dagbladet.

Ingenting fra den kanten, heldigvis.

– Hva nå? sa Folkestad.

Ingeborg så på ham med smale øyne samtidig som hun regna på overtidsbudsjettet. Godset hadde spilt borte mot Sandefjord. Et forbanna unødvendig 2–1-tap. Det betydde i alle fall at Folkestad ikke hadde jobba for sporten kvelden i forveien. De hadde brukt en lokal fotograf i Vestfold og var innafor arbeidsmiljøloven. Kanskje.

– Betalt overtid eller avspasering? sa hun, og vemmet seg over spørsmålet.

– Det begynner å bli trangt nå på slutten av året, ja. Han lo ut i den skarpe lufta. – Slapp av, det er helt greit. Jeg kan bare forskyve litt. Har ikke noen andre planer akkurat nå.

– Takk.

Hun visste at han elska dette. Og undra på om hun utnytta det. Arbeidsgiversida, tenkte hun med seg sjøl. Er jeg virkelig der?

– Ålreit. Kan ikke du henge her og se om du får noe når de sender liket til Rettsmedisinsk?

– Klart. Og du?

Ingeborg visste at det bare var tull å dra hjem til det tomme rekkehuset og den enda tommere senga. Søvn var utelukka nå.

– Jeg tar meg en runde i nabolaget. Ser om jeg får noen ideer.

– Du tar etterforskninga sjøl, liksom?

– Er det noen grunn til å vente på politiet?


Kapittel 3

Apeldoorn, Nederland 1987

– Ikke tenk på å rope, din vesle kirkerotte.

Der kom det. Det der med menigheten.

– For du er jo en sånn hellig liten jævel som sitter med hendene folda, synger og ber og tror du er bedre enn alle andre. Hæ?

Han skulle til å si at de ikke gikk i kirka fordi de var bedre enn alle andre, men fordi de var syndere. Og at man kunne få tilgivelse for syndene sine hvis man ba oppriktig til Gud om forlatelse.

Johan skulle til å rope om hjelp til de andre skolekameratene, men Store-Geert greip ham om munnen. Tommelfingeren på den ene siden og pekefingeren på den andre. Så kneip han sammen til Johan følte seg som en gris i trynet.

– Nå skal du få bank, din skinnhellige jævel.

– Hvorfor det, klarte han å presse ut gjennom den sammenklemte munnen.

– Fordi jeg ikke har noe bedre å ta meg til. Og fordi jeg tenker at du har forbanna godt av det.

Store-Geert slapp brått grepet. I stedet festa han ei diger klo rundt skjortebrystet, vrei bomullstøyet rundt og løfta ham opp som ei filledokke.

– Åssen vil du ha det? Et kne i balla eller noen skikkelige ørevarmere?

Det var da det kom til ham, som de eldste i menigheten pleide å si når de fikk et ord fra Gud.

– Ha … ha … har du gjort matteleksene dine i dag?

Den digre guttungen så dumt på ham.

– Om jeg har … Hva faen mener du med det?

– Hvis du ikke har gjort dem, kan jeg gjøre dem for deg.

Geert skulte på ham.

– Hø. Du er to år yngre enn meg.

– Jeg tror jeg kan klare dem likevel.

 

Helt fra han var liten, hadde Johan lekt med matematiske mengder og størrelser. Søsteren Lotte var ikke sånn. Ikke moren eller faren heller. Det var bare Johan som pusla med tall.

Moren hadde sett tenksomt på ham da han holdt på med lekeklossene som treåring. Han hadde en egen glede av å dele dem i like hauger framfor å bygge. Litt seinere hadde hun gjort en øvelse. Samtlige femti klosser ble lagt ut over gulvet. Hun ba ham se på dem i noen korte sekunder. Så tok hun bort ti.

– Hvor mange er det nå? spurte hun.

Han så undrende på henne og svarte uten å telle.

– Førti.

Hun tok bort fire til.

– Nå da?

– Trettiseks.

Så la hun på sju.

– Førtitre.

Hun tenkte seg litt om, strøyk ham fort over håret og tok ham med seg ut på det vesle kjøkkenet som lukta av grytebrød og stamppot. Der fant hun fram pungen sin.

– Se her. Dette er en gylden, sa hun, og holdt opp en sølvskimrende mynt.

Han nikka.

– Og dette er en cent.

Han så alvorlig på den mye mindre mynten.

– Du trenger hundre sånne små cent for å få nok til én gylden. Skjønner du?

Han nikka igjen.

– Hvor mange cent trenger du for å få nok til to gylden?

– To hundre, vel.

Moren heiste umerkelig på øyenbrynene.

– Fold hendene dine.

Han gjorde som han ble bedt om. Moren folda også sine. Og lukka øynene.

– Kjære Gud. Takk for talentene du gir oss. Takk for at du har gitt oss Johan Jacobus. Hjelp ham til å bruke talentene sine til din ære. Amen.

– Amen, sa guttungen, og stirra forventningsfullt på det ferske grytebrødet som akkurat var tatt ut av ovnen.

 

Nå hadde Johan nettopp fylt ni og var i ferd med å lande sin første økonomiske avtale.

Store-Geert tenkte seg om, nikka og slapp taket.

– Ok, sa han. – Matteleksene mine. Hver dag. Men du veit hva som skjer dersom du kødder med meg?

Plutselig var verden snudd på hodet. Geert ble beskytteren hans. Ryktet spredde seg om at Johan Jacobus De Groot var så god med tall at han kunne hjelpe alle på skolen med matematikken, uansett klassetrinn. Men hvis de skulle nå fram til det vesle geniet, måtte de gå veien om Store-Geert. Som ikke unnslo seg for å kreve inn noe spiselig dersom han skulle slippe dem fram i køen.

Slik kjøpte Johan seg fred. Ikke bare for seg selv. Men også for veslesøsteren Lotte som fort kunne blitt et yndet mobbeoffer. Rødhåra som hun var, med tenna på tørk og Jesus i bagasjen.

